text: kanyle
  
  publiceret: 2020-12-25 23:40:04+01:00
  En kanyle er et tyndt, skarptslebet stålrør, der sidder på en sprøjte. Kanyler anvendes ved injektion af et lægemiddel eller ved udtagelse af en vævs- eller celleprøve ved nålebiopsi.
  Ved en rygmarvsprøve (lumbalpunktur) anvendes særlige, lange kanyler.
  En stump trakeostomikanyle anbringes ved blivende åbning af luftrøret (trakeostomi). Denne kanyle har en diameter på 1-2 cm og tillader åndedræt gennem åbningen.